
Nærved og næsten... 

Af Henning Dethiefsen 

Sidste år var et engelsk passagerfly nær stødt sammen med en ufo over England vest for London. 
Sådan beskrev den ene af piloterne på flyet af typen Airbus A320 i al fald situationen. Det fremgår 
af de engelske myndigheders årsrapport for 2013 over faretruende hændelser i luftrummet. 

„så du det?'Vp> 

„Nej, hvad?" 

sådan lød ordvekslingen den 19. juli 2013 kl. ca. 18.35 mellem 1. og 2. piloten i 
cockpittet på en Airbus A320. Passagerflyet befandt sig på daværende tidspunkt i 
næsten 10 kilometers højde og ca. 30 kilometer vest for Londons Heathrow 
Lufthavn over Reading. De ca. 150 passagerer var på vej hjem fra ferie og ifølge 
rapporten var flyet sat på autopilot. Rapporten angiver ikke navnet på flyselskabet, 
men The Telegraph har senere fundet ud af, at det må være James Cook Airlines. 

Piloten dukkede sig 

1. piloten havde netop gennem sideruden fået øje på noget, han senere beskrev som cigar- eller rugbyformet, med en 
sølvagtig metallisk farve og som var på direkte kollisionskurs. Han opfattede faren som så overhængende, at hans 
umiddelbare reaktion var at dukke sig. Objektet så ud til at passere henover flyet fra venstre mod højre i højst nogle få 
meters afstand. Herefter tjekkede piloterne radaren. Men der var intet at se. 

Denne hændelse kan man finde beskrevet i en nyligt udgivet årsrapport for året 2013 fra de engelske 
luftfartsmyndigheder. Sammen med en lang række andre hændelser, hvoraf langt de fleste blev bedømt til at være 
langt mere alvorlige end denne. Men medierne fokuserede selvsagt straks på netop denne mystiske hændelse. 

Uddrag af UK Airprox Report No. 2013086. 

Da myndighederne ikke entydigt havde været i stand til at identificere, hvad det var, piloten havde set, var der jo tale 
om en ufo-sag. Men den såkaldte UK Airprox Board, som står bag rapporten, er i virkeligheden en samling eksperter, 
som skal undersøge og vurdere indgivne rapporter om nær-kollisioner i luften. Rapporten er først og fremmest 
beregnet til internt brug og er derfor fyldt med luftfartstekniske betegnelser og forkortelser, som kan gøre den til 
besværlig læsning. 


Myndigheder undersøger altid nær-kollionsrapporter 

Når man er pilot, er noget af det værste, som kan ske, selvsagt en kollision i luften. Selv små og relativt bløde 
objekter, som fx fugle, kan udløse en katastrofe, hvis de rammer et fly, der bevæger sig med flere hundrede kilometer i 
timen. Der er derfor ikke noget at sige til, at myndigheder verden over undersøger rapporter om nær-kollisioner 
indgivet af deres piloter. Man er simpelthen interesseret i at kende de mulige trusler mod flyene så godt som muligt, så 
man eventuelt kan træffe forebyggende foranstaltninger. 

En forudsætning for at vurdere risikoen er imidlertid, at man er i stand til at identificere truslen. Og det viste sig i 
denne sag at være lidt af et problem. Den ene mulighed efter den anden blev udelukket. Større objekter såsom andre 
passagerfly, eller privatfly, eller bemandede luftballoner blev straks udelukket. Der havde jo ikke været noget at se på 
flyets radar. Og fra lufthavnen kom der en tilbagemelding om, at der ikke havde været anden lufttrafik i umiddelbar 
nærhed. Også mindre objekter såsom legetøjsballoner blev regnet for usandsynlig pga. den store højde, flyet befandt 
sig i. Rapporten angiver at en legetøjsballon i så fald skulle være mindst 1 meter i diameter. Eksperterne fra Airprox 
kontaktede også forskellige ejere af vejrballoner, men der havde ikke været nogen relevante opsendelser. 

Konklusionen måtte derfor blive, at objektet ikke kunne identificeres. Piloten havde øjensynligt set en „ægte" ufo. 
































Kommentarer fra David Clarke 



Dr. David Clarke 

Foto: Clas Svahn 


Hændelsen har allerede fået et par ord med på vejen fra professor David Clarke, som i mange år 
har beskæftiget sig med ufoer. Han mener den er interessant. Piloter indrapporterer ikke den slags 
for sjov. De ser et eller andet, som de mener kan udgøre en risiko. Og sagen er ikke enestående. 
Bla. dokumenter, som Clarke fik frigivet i 2011, viser at de engelske luftfartsmyndigheder mellem 
2004 og 2011 registrerede 15 sådanne ufo-observationer indrapporteret af besætningsmedlemmer. 
Og muligvis er der kun tale om toppen af isbjerget. 

Clarke mener, at mange piloter i situationer, hvor der ikke er nogen åbenbar risiko, er 
tilbageholdende med at indrapportere. Hertil kommer at det engelske forsvars kontor for 
undersøgelser af ufo-undersøgelser lukkede i 2009. UK Airprox Board er således den sidste 
tilbageværende engelske myndighed, som foretager en registrering af sådanne hændelser. Men 
altså primært af hensyn til sikkerheden. Og det bør alverdens flypassagerer nok være glade for. 


Mulige forklaringer? 

Men hvad er det så, piloterne ser? Sandsynligvis rigtig mange forskellige ting. Ganske ordinære ting som fx luftballoner 
kan aldrig helt udelukkes. Den eneste sikre fællesnævner for objekterne er, at de er uidentificerede. Med omfanget af 
den moderne lufttrafik er det måske snarere lidt mærkelig, at der ikke registreres flere ufo-observationer fra luften. Og 
at objekterne er uidentificerede betyder ikke, at de ikke kan forklares. En nærmere undersøgelse af rapportens indhold 
kunne måske hjælpe videre. 



Radarbillede med lufttrafikken i det berørte område fra UK Airprox Report No. 2013086. 

Eksperterne fra UK Airprox Board nøjedes nemlig ikke med at undersøge den nærmeste lufttrafik. Dagens 
radaroptegnelser, som fulgte med pilotens rapport, viste faktisk 4 objekter, som dog ikke befandt sig i umiddelbar 
nærhed. Det ene befandt sig præcist i ufoens retning knap 4 kilometer væk. Det blev opfanget af radaren kl. 18.28:53 
og landede kl. 18.46 på flyvepladsen White Waltham. Det var et gammelt Tiger Moth dobbeltdækkerfly, som fløj i lav 
højde, og det blev derfor udelukket som årsag til observationen. De 3 andre var også flyvemaskiner. Den ene befandt 
sig ca. 68,5 kilometer vest for A320eren på vej mod sydøst. Den anden befandt sig ca. 42 kilometer mod nordvest og 
var på vej i retning syd-sydøst. Den sidste befandt sig knap 60 kilometer foran passagerflyet med ca. samme højde og 
retning. 




Udsigten i venstre side af cockpittet på en Airbus A320 samt retningsangivelsen for pilotens 
observation fra UK Airprox Report No. 2013086. 







Hurtigt forløb 

Det fremgår af rapporten, at der under diskussionerne blandt eksperterne faktisk blev fremført som den mest 
nærliggende forklaring, at piloten havde set en refleksion af solens lys i et af flyene mod vest. På dette tidspunkt var 
solen på vej ned og stod derfor lavt i vest. Idet piloten vendte hovedet fremad kunne han få indtryk af et objekt i høj 
fart og på kollisionskurs. Dette stemmer med pilotens beskrivelse, idet „rugbyformet" og „sølvagtigt" (eller „gråt") jo i 
virkeligheden er en temmelig diffus beskrivelse, som også kunne dække en refleksion. Det siges faktisk i rapporten, at 
det hele gik så hurtigt, at piloten kun havde meget kort tid til at fokusere på objektet. 

Samtidig pointeres det, at piloten uden tvivl var af den opfattelse at befinde sig i en livstruende situation. Som man har 
set i lignende situationer, forstærker pilotens forskrækkelse oplevelsen af et objekt på faretruende nært hold. Men en 
forklaring er jo ikke det samme som en entydig identifikation, og hændelsen kan derfor stadig betegnes som en ufo¬ 
observation. Til glæde for alverdens medier og ufomystikere. 

Turen gennem mediemøllen... 

Der gik selvsagt ikke langt tid, før man kunne læse om den engelske ufo, der nær var stødt sammen med et engelsk 
passagerfly, i alverdens medier. Ikke mindst på nettet. Og der kan da heller ikke herske tvivl om, at det er en god og 
ikke mindst dramatisk historie. De fleste mennesker skelner ikke mellem ufoer og fremmede rumskibe og vil derfor 
umiddelbart se for sig en flyvende tallerken, der støder ind i et passagerfly og sender 150 intetanende turister i døden. 
De fleste fremstillinger holder sig til den basale historie uden at lade eventuelle forklarende detaljer ødelægge læserens 
oplevelse. 

Historien lander i Danmark 

Samme dag som The Telegraph bragte historien i deres netavis, kunne man således herhjemme i Danmark læse den 
samme historie i Ekstra Bladets ditto. Eller: næsten den samme historie. Her var pilotens dukken sig nemlig blevet til 
det lidt mere dramatiske, at han hastigt måtte skifte kurs for at undgå et sammenstød. Ni dage senere blev historien så 
gentaget, nu blot med den nye oplysning, at flyet tilhørte flyselskabet James Cook. Lidt mere interessant var måske det 
spørgeskema, som fulgte med, og som opfordrede læserne til at vælge den forklaring på, hvad piloten så, som de selv 
syntes var den mest sandsynlige. 

Resultatet indtil videre: Topscoreren er „Et uidentificeret flyvende objekt fra en fremmed plane"t med 29,46 %. 22,07% 
mener han så et hemmeligt militært projekt, medens 14,52% mener han så en drone. 22,67% mener at piloten ikke så 
noget, men så „syner", medens 7,09% mener han lyver. 2,09% mener det var et missil, medens 2,10% mener det var 
noget helt andet. 

Rumskibe i top på spørgeskema 

At topscoreren blev de fremmede rumskibe kan næppe undre. Man skelner i medierne meget sjældent mellem „en ufo" 
(uidentificeret flyvende objekt) og „en ufo" (fremmed rumskib eller flyvende tallerken), og en ufo-historie vil derfor, 
hvis ikke man sætter sig lidt grundigere ind i tingene, blive opfattet som en historie om et fremmed rumskib. Samtidig 
bekræfter historien ufo-myten, som de fleste allerede i forvejen kender. At så mange bruger hemmelige militære 
projekter/droner som forklaring kan egentlig heller ikke undre. Især siden 2. verdenskrig er udviklingen inden for det 
militære isenkram, ikke mindst i luften, gået ekstremt stærkt. Med den megen omtale af droner i medierne er det også 
meget naturligt, at folk trækker dem frem som forklaring. Uanset hvor lidt sandsynligt det måske er, at støde på sådan 
en på en stærkt trafikeret civil luftrute. At så mange mener, at piloten enten har set syner eller lyver, hænger nok 
sammen med netop det, at historien fremstilles, og af så mange opfattes som, en historie om et passagerfly, der kun 
med nød og næppe undgik et sammenstød med et rumskib. 

Husk andre muligheder 

Det mest interessante ved spørgeskemaet er dog nok i virkeligheden, det der ikke spørges om. Der findes stort set kun 
få muligheder: Enten så han noget virkeligt usædvanligt, noget specielt militært isenkram eller endog et rumskib fra en 
fremmed planet. Eller han så syner eller løj. Den forklaring, man kan finde i den oprindelige rapport, og som hele 
historien bygger på, figurerer ikke som nogen mulighed. Nemlig at piloten samvittighedsfuldt gengav, hvad han så og 
oplevede, men at omstændighederne ved observationen umuliggør en klar identifikation. Dette lukker selvsagt op for 
en ganske ordinær forklaring som fx en refleks. 

Hos mange medier står ordinære forklaringer imidlertid ikke i særlig høj kurs og de går derfor hurtigt tabt undervejs. 

Kilder: 

http://www.teleqraph.co.uk/news/newstopics/howaboutthat/ufo/10551201/Jet-in-near-miss-with-UFO.html , 

http://www.airproxboard.orq.uk/docs/423/20131127-2013.llV2Reports.pdf , 

http://drdavidclarke.co.uk/20l4/0l/05/1et-in-airmiss-with-ufo-near-heathrow/ , 

http://www.teleqraph.co.uk/news/newstopics/howaboutthat/ufo/10591840/Ibiza-holidav-iet-in-near-miss-with-UFO- 

over-Readinq.html , 

http://www.dailvrecord.co.uk/news/weird-news/helium-shark-could-ufo-pilots-1864901 , 

http://ekstrabladet.dk/ferie/udland/article2201564.ece . 


Kloge, men dyre bøger 

Af Kim Møller Hansen 

Ufo-entusiaster, konspirationsfans m.fl. hævder ofte, at de emner, som de selv tager 
dødsensalvorligt, bliver ignoreret af videnskaben. Ignorancen skulle angiveligt skyldes, at 
videnskabsfolk er bange for deres renomme, frygter at finde „den store sandhed'' og dermed miste 
fodfæste eller er i ledtog med magthaverne for netop at skjule „den store sandhed". Intet er dog 
mere forkert. Videnskaben har i århundreder beskæftiget sig med paranormale/okkulte 
fænomener. To nye udgivelser fra forlaget MacMillan er gode eksempler på dette. 










Udgangspunktet er akademisk i de to bøger Conspiracy Theories. A Critical Introduction og Anomalistic Psychoiogy. 
Exploring Paranormal Belief & Experience. Begge har mange noter og omfattende referencelister, der så rigeligt 
dokumenterer, at amatører ikke er alene om at beskæftige sig seriøst med paranormale fænomener. Bøgerne er 
nogenlunde tilgængelige for menigmand, men skæmmes af en uhørt høj pris. Den 
Theories. A Critical Introduction er 90 US dollars, hvilket er pebret for en lille sag på 
179 sider uden illustrationer. 

Anomalistic Psychoiogy. Exploring Paranormal Belief & Experience er en velskrevet 
gennemgang af psykologiske forklaringsmodeller på en lang række paranormale 
fænomener og oplevelser, herunder „alien abductions". UFO-Mail-læsere, som har læst 
SUFOI's udgivelser >A//eA?s og 50 år med ufoer, vil kunne nikke genkendende til 
konklusionerne i Anomalistic Psychoiogy. Så her kan man godt spare de 38 US dollars. 

Der kan i dag ikke ske noget betydningsfuldt (= stor pressedækning) - fx et 
overraskende valgresultat, en økonomisk krise, en kendt persons død, et terrorangreb, 
naturkatastrofer, flystyrt, politiske snigmord, militære konflikter, en usædvanlig 
vejrsituation eller en sygdomsepidemi - uden at der straks opstår en 
konspirationsteori. 

I Conspiracy Theories. A Critical Introduction dokumenteres det bl.a., at: 

• Konspirationsteorier har flyttet sig fra marginaliserede befolkningsgrupper til at blive en 
naturlig del af det etablerede, politiske system og offentlige rum. 

• Konspirationstilhængere ser ikke sig selv som formidlere af tillokkende historier, men 
som efterforskere. 

• Det er påfaldende, at kun få konspirationstilhængere rent faktisk har været dem, som 
har afsløret virkelige konspirationer. Et godt eksempel er Watergate-skandalen, som 
blev oprullet af to journalister. 

• Logiske brister, selvmodsigelser og total mangel på beviser generer ikke 
konspirationstilhængere. De ser tværtimod alt dette som „beviser" på, at magthaverne 
netop er dygtige til at skjule sandheden og udlægge røgslør. 

• For konspirationstilhængere er det slet ikke en mulighed, at deres grundantagelser kan 
blive tilbagevist af fældende beviser og derfor kunne være forkerte. 

• Konspirationsteorier har eksisteret i århundreder, men først i de seneste 30 år er de af 
medierne blevet behandlet som et selvstændigt fænomen. 

• Den udbredte paranoia og behovet for at skabe og tro på konspirationsteorier i USA kan spores helt tilbage til Den 
Amerikanske Revolution i slutningen af 1700-tallet, hvor de 13 oprindelige kolonier tilkæmpede sig uafhængighed fra det 
britiske imperie. Den nye politiske elite i det unge USA frygtede konspirationer fra den tidligere kolonimagts side. 

• Konspirationstilhængere fylder deres hjemmesider med offentlige dokumenter fra de selvsamme myndigheder, som de 
beskylder for at tilbageholde informationer. Dokumenterne er kommet til veje ved at bruge loven om offentlighed i 
forvaltningen. Faktisk er myndigheders administrative systemer etc. verden over blevet mere gennemsigtige end 
nogensinde før og ikke mere lukkede og „hemmelige". 

• Konspirationshistorierne er i store træk opbygget på samme måde og omtaler sjældent specifikke personer, institutioner o. 
lign., men holder sig til brede/diffuse betegnelser som „medicinalindustrien", „internationale finansmænd" eller „den 
politiske elite". 

• Konspirationstilhængere er ofte dygtige til at manipulere og fx påstå, at det utrolige netop er det eneste, man kan tro på. 
Deres udgangspunkt er som regel, at enhver almindelig udbredt opfattelse/antagelse nødvendigvis må være forkert. 

• Konspirationstilhængere er eksperter i at citere hinanden, så deres påstande fremstår som velunderbyggede og 
dokumenterede. 

• Hvor konspirationsteorier tidligere blev betragtet som politisk suspekte, opfattes de i dag som fornuftige reaktioner på den 
usikkerhed, der præger mange i vore dage. 

Vi har tidligere her i UFO-Mail behandlet konspirationsteorier i forskellige sammenhænge. Læs fx 
www.sufoi.dk/ufo-mails/um-2012/uml2-147.php#02 

www.sufoi.dk/ufo-mails/um-2011/um 11-134. php#03 
www.sufoi.dk/arkiv/konspiration.php. _ 


Jo van Byford: Conspiracy 
Theories. A Criticai 
Introduction, 179 sider. 
Palgrave Macmillan 2011 

Nyt fra SUFOI's Fotoafdeling 

Af Ole Henningsen 

4791 Borre 6 . juli 2013 _ 



På et af de modtagne fotos ses bl.a. den mørke aflange aftegning øverst (tv.) i billedet. Lige 
over horisonten th. ses - på det originale foto - en meget mindre aflang mørk aftegning. Den er 
næppe synlig i denne gengivelse. 


SUFOI's Fotoafdeling har fra en kvinde i Vordingborg modtaget div. fotos og disse oplysninger: 

Lørdag den 6.7.2013 kl. 11:11 ved Hampeland (ca. 30 min's gang fra Baserne Have, langs vandet mod Møns Klint) 
fangede jeg 2 flyvende objekter med mit kamera. Jeg så dem først, da jeg kom hjem om søndagen. 

Jeg tog billeder af vandet, sten i vandet ud mod horisonten. Det største objekt er i venstre side oppe på himmelen. Det 
andet er mod højre, og kan ses lige ude i horisonten over vandet, og mellem 2 sten ude i vandet. 

Her er en kommentar til mit indlæg om fotografierne på Facebook, hvor jeg har efterlyst gode ideer til, hvad det kan 
være: 

Den i himlen viste sig også på himien her, hvor jeg bor. Her var den iodret og paraiiei med en af de der 
hvide skyer fra flyvemaskiner. Det så vildt mærkeligt ud. Min kæreste så den også, det var ham, der gjorde 
mig opmærksom på det.... Men tænkte da ikke videre over det. 

Fotoafdelingen har modtaget flere fotos fra fotografen, der fortsætter sin mail: 

Billedet, der er taget under et min før, men fra en lidt anden vinkel (tror jeg har ramt den samme del af himlen, hvor 
det store objekt er), har ingen streger, skyer eller andre objekter. 

Mit kamera er et Canon Degital IXUS 95 IS AIAF. 10.0 Mega Pixel. Det har stået på iso, sol, vivid effekt, evaluerende, 
lOM 3648x2736 og P som program. Men jeg kan ikke huske, om det har stået på uendelig eller normale. 

Billede 0481 er det med 2 objekter. Billede 0480 er uden og taget under et min. før 0481. Jeg har lige kikket resten af 
billederne igennem, som er taget inden for under 3 min. i det samme område, og der er flere underlige ting på, som en 
rød prik, og 2 andre mørke prikker, som jeg ikke lige kunne se med det blotte øje. 

Men der dukkede ting og sager frem, da jeg forstørrede de billeder, jeg har. Har lige set at biil. 0481 har 2 lysende 
prikker, når jeg forstørre billedet og kikker på himmelen. Der er sikkert en naturlig forklaring, men sjovt er det. 



Den langstrakte mørke aftegning i fotoet ses her i udsnitsforstørrelser med ændrede lys- og kontrastforhold samt 
filter „emboss" i billedbehandlingsprogram. 


























SUFOI's konklusion 

Ved ændring af lys- og kontrastforhold, skarphed mv. på udsnitsforstørrelser ses to lysere partier over den uskarpe, 
langstrakte mørke aftegning. Disse partier matcher efter Fotoafdelingens bedste vurdering f.eks. et insekts vinger 
hævet over kroppen. 

At aftegningen står uskarpt skyldes efter samme bedømmelse, at insektet er ret tæt på kameraet. På trods af 
kameraets automatiske hurtige eksponeringstid for dette billede, har insektet været for hurtigt (og for tæt på) til at 
kunne fastholdes som skarpt aftegnet. 

Fotoafdelingen er altså ikk e i tvivl om, at der e^al^mm^^foi^f ly vende in^kt i kort afstand fra kameraets objektiv. 



At der rent faktisk var en mængde insekter i området ses bl.a. på denne kraftige 
udsnitsforstørrelse af det originale foto. 



Udsnitsforstørrelse af et af de øvrige modtagne fotos med ændrede lys- og kontrastforhold. 
Også her ses en del insekter i luften i forskellig afstand fra kameraet og med forskellige 
udseender. 


Det er SUFOI's opfattelse, at kommentaren til billederne på Facebook er helt uden betydning, da det ikke drejer sig om 
samme fænomener. 

Og det bør kraftigt pointeres, at der ikke blev observeret noget usædvanligt på himlen af fotografen under optagelserne 
ved Møns Klint. 













Fra en kollega til et af SUFOI's bestyrelsesmedlemmer har Fotoafdelingen modtaget et foto tilligemed bl.a. disse 
oplysninger: 

På opfordring hermed en redegørelse for, hvordan jeg oplevede „den underlige orangelysende tingest" fra min terrasse 
i Søndervig ved Vesterhavet den 17.11.2013, kl. 18:44:59. 

Jeg skulle til at pakke bilen for hjemtransport efter weekendophold, da jeg højt oppe på sydøst himlen så et underligt 
orange lys. 

Min første tanke var et fly, og at jeg kunne koble den orange farve sammen med en markant fuldmåne, der lyste 
kraftigt. 

Imidlertid bevægede legemet sig i vestlig retning og havde stadig den orange farve. Jeg kaldte på min kone, som så 
det samme, men som jo af gode grunde heller ikke kunne give nogen forklaring. 

Efter skønsmæssigt et par minutter forsvandt det i - nu i sydvestlig retning - formodentlig bag et skydække, og vi så 
ikke mere til det. Min umiddelbare vurdering var, at den bevægede sig direkte øst-vest. 

Uden egentlig at have nogen forventning om, at det ville vise noget, tog jeg et billede. Desværre det eneste, og 
desværre ingen levende billeder, men da vi kom hjem og kiggede på billedet, kunne vi godt se, at det vist ikke var en 



Udsnitsforstørrelse af det originale foto (tv.) samt en udsnitsforstørrelse (th.), hvor den 
aflange lysende „streg" er bortretoucheret og det mest lyse parti er bibeholdt i et forsøg på at 
tydeliggøre og give et mere korrekt billede af^ hvad observatøren øjensynligt har observeret. 

Den lysende streg fremkommer pga. den automatisk lange eksponeringstid på 1/15 sek. og 
med håndholdt kamera. 

Umiddelbart får Fotoafdelingen ud fra beretning og fotografiets udseende indtrykket af, at der er tale om en lille 
varmluftballon, men de registrerede vindforhold på tidspunktet styrker tilsyneladende ikke denne forklaring, og ud fra 
fotoets få data i øvrigt, må billedet desværre registreres under kategorien Utilstrækkelige data. 



Andre observationer denne dato 

Når observationen og billedet har pådraget sig en vis interesse og krævet en større arbejdsindsats, så skyldes det, at 
der denne dato bl.a. var ildkugleobservationer (også fotograferet af automatiske kameraer) samt andre indberetninger 
til www.ufo.dk - som følger: 

8600 Silkeborg - 17. november 2013, ca. 17.36 - observeret i 3-5 sek. 

Lysende ildkugle i tydelig fald mod jorden. 

Jeg fornemmede lyskuglen som rund og faldet som nemt at se og følge. Det blev først udslukket relativt kort før 
nedslag. 

Det fornemmedes som om nedslaget fandt sted sydøst for Skægkær på østlig side af Viborgvej. 

Denne observation skyldes med stor sikkerhed den ildkugle, der samtidig blev registreret på 2 automatiske 
himmelkameraer. 

5240 Odense NØ - 17. november 2013, ca. 17.40 observeret i 2 - 3 
sek. 

Vi står, min søn på ti år, min datter på seks år og jeg i indkørslen og vinker farvel til en legekammerat. I samme øjeblik 
de kører væk, ser vi pludselig en lysende kugle på himmelen. 

Kigger alle tre op og tror først, der er tale om en nødraket. Den stod stille, lignede lidt månen, bare mindre og med et 
meget hvidt lys, og pludselig forsvandt den lynhurtigt som et stjerneskud!! 

Når vi kikker på månen, så det ud til at være halvt så højt oppe. 

Hm . Gad vist hvad det var? Lignede ikke noget, vi nogensinde har set før og har ikke en eneste ide om, hvad det 

kan have været. Der var og er intet mystisk i forbindelse med det. Det var der bare pludseligt og var væk ligeså 
hurtigt! 

Denne observation skyldes ligeledes med stor sikkerhed den ildkugle, der samtidig blev registreret på 2 automatiske 
himmelkameraer. 

4600 Nykøbing F - 17. november 2013, ca. 19.15 - 19.20 observeret i 
10 min. 

Flyvende objekt, lignede nødblus,(mindre end nødblus, men det var det ikke, blinkede ikke som flyver gør, konstant 
fart, men efter lidt aftagende fart, tog billeder, syntes facon mærkelig når forstørres op. 

Disse fotos er IKKE modtaget trods rykkere fra SUFOPs Fotoafdeling. 

Efter observationsberetningens detaljer at dømme, er der med stor sandsynlighed tale om en lille varmluftballon. 

Ildkugle registreret og fotograferet 17. november 2013 

Den 17. november 2013 kl. 17:37:32 , blev fra København og Silkeborg automatisk registreret og fotograferet en 
ildkugles bane over Danmark. 

Gå ind på www.st1erneskud.info for at se nærmere detaljer og kort film af fænomenet: 
http://www.st1erneskud.info/fireball/fb20131117/ 



Billede fra kameraet i København Billede fra kameraet i Silkeborg 









fb20131117 



Det modtagne foto fra Søndervig har desværre ikke tidsmæssig 
automatiske kameraer. 


56*N 


Oversigtskort over pejlinger. 

De røde stjerner markerer 
kameraer eller observatører. 

De blålige linier markerer 
sigtelinier fra et kamera til 
meteoren. 

Den mørkeste er 

begyndelsesretningen og den 
lyseste retningen til 

afslutningen. 

Den hvide pil markerer 
meteorens bane hen over 
jorden, fundet ud fra 
sigtelinierne. 

sammenhæng med ildkuglen, registreret af de to 


4100 Ringsted 3. februar 2014 

Fra en 55-årig mand har SUFOFs Fotoafdeling modtaget to fotos og disse oplysninger: 

Jeg kunne se solen tydeligt gennem den disede himmel, og observerede en rektangulær genstand, der stod helt fast 
samme sted henover solens skive i al den tid, jeg observerede fænomenet, i alt ca. 5 minutter. 

Objektet så ud til at have skarpe rektangulære former og fremstod helt sort op mod solen. Jeg vil gerne vedhæfte en 
tegning af solen og objektet der gengiver placering af objektet, samt størrelse i forhold til solen, men ved ikke hvordan 
man gør det fra denne side. Jeg forsøgte uden held at fotografere det med mobilkameraet på fuld zoom. Jeg kan ikke 
se det på billederne, nok grundet kameraets dårlige opløsning ved zoom, samt for lille brændvidde. 

Hvad kan j eg have set, findes der stillestående satellitter i den form som man kan se fra jorden med det blot te øje? 



Dette (bedste) af de modtagne fotos af Solen viser desværre heller ikke i udsnitsforstørrelser 
mv. nogen form for mørke aftegninger. 


Efterfølgende modtager SUFOFs Fotoafdeling bl.a. disse supplerende oplysninger: 

Jeg skulle til Sorø og syne en bil, og da jeg træder ud på gårdspladsen (ved Gyrstinge), kigger jeg Uge på himlen som 
man nu gør. Fra gårdspladsen bemærkede jeg et eller andet, da jeg kiggede mod solen, men var ikke sikker og slog det 
derefter bare hen. Minuttet efter, kører jeg bilen ad Høtoften mod Gyrstingevej. I krydset drejer jeg til højre og kigger 
nu endnu engang mod solen, der stadig er synlig gennem disen, og ikke skarpere end jeg kunne se direkte på den. Der 
ser jeg det igen, og stopper derfor bilen og ruller vinduet ned. 

Jeg observerer det i ca. et minut, og objektet bevæger sig slet ikke. Lille skarpt aftegnet rektangel, helt sort som en 
silhuet. 







Jeg har kigget flere gange på den tegning jeg har sendt Jer, og tænker at 
objektet måske var en anelse mindre end jeg har tegnet det. Dog helt tydeligt. 

(På den modtagne tegning fra fotografen ses den observerede „mørke aftegning" 
på hans tegning af Solen.red.) 

Først tænkte jeg „solpletter" men dels har jeg aldrig før set solpletter, og dels 
kan jeg ikke forestille mig at de har den form. 

Jeg forsøgte så at tage de to vedhæftede billeder. Billederne er taget med en 
HTC One X+ på fuld zoom. 

Set i bakspejlet ærgrer det mig, at jeg ikke gik tilbage efter mit Eos 5D II med 
min 300mm optik. Øv. 

Da jeg havde taget billederne, kiggede jeg på det i vel nok et minut mere, 

hvorefter jeg kørte mod Sorø. Efter ca. 4 km brød solen igennem, og jeg opgav herefter tanken om at forsøge at se det 
igen. 

Der gik mange tanker igennem mit hoved, og jeg dvælede nok mest ved, at det måtte være en satellit, fx. til TV, altså 
en af dem, der ikke flytter sig, der havde lavet silhuetten. 

Selvom jeg er 100% overbevist om, at vi ikke er alene i rummet, tænkte jeg faktisk ikke på det tidspunkt på UFOer, 
men derimod blot på, at det var noget helt naturligt. 

Det er det sikkert også, men nu er der alligevel noget, der kribler i tankerne, og jeg ærgrer mig over, at jeg ikke dels 
blev holdende, og dels at jeg ikke forsøgte at hente mit rigtige kamera. 

SUFOI's undersøgelser og konklusion 

Fotoafdelingen var ikke i tvivl om, at den sandsynligste forklaring var en utrolig direkte observation af den store solplet, 
som på dette tidspunkt var synlig fra Jorden. 


Daily Sun: 02 Jan 14 Daily Sun: 08 Jan 14 Daily Sun: 03 Feb 14 



Solplet AR1967 ses midt på Solens overflade på fotoet th. Samme solplet kunne også ses en 
måned tidligere. Den dukkede op første gang den 2. januar og blev dengang kaldt AR 1944 (tv. 
og i midten). 

Oplysningerne om observationen blev forelagt amatørastronomen Karsten Bomholt, formand for Amatørastronomisk 
Selskab Fyn, og han er heller ikke i tvivl: 

Jeg synes, SUFOI skal se bort fra billederne. Solpletten er jo slet ikke synlig på grund af den korte brændvidde og 
overeksponeringen, men de kan dog alligevel bruges til at bekræfte, at Solen var synlig gennem skydækket, og at dens 
lys var så tilpas dæmpet, at den kunne iagttages, uden at observatøren blev blændet. 

Det understøtter jo også beskrivelsen af observationen, som er så god, at der ingen tvivl er om, at det er en solplet. 

Under en delvis opklaring for et par timer siden så jeg 
faktisk solpletten under stort set de samme betingelser 
som observatøren. Den har i mellemtiden flyttet sig på 
grund af Solens rotation og nærmer sig solranden. 
Observatøren oplevede solpletten som firkantet, og ikke 
sløret / kanterne, men det skyldes, at øjets 
opløsningsevne er for lille til at kunne se så små 
detaljer. Observatøren ser derfor kun en 

sammenflydende sort plet, og solplettens form er jo 
netop rektangulær. Det minder lidt om Percival Lowells 
„marskanaler", hvor Lowell opfattede adskilte punkter 
som sammenhængende. 

Solpletten kan endda identificeres som solplet nr. 
AR1967, og faktisk er det den samme, som også kunne 
ses for en måned siden. Den dukkede op første gang 
den 2. januar og blev dengang kaldt AR 1944. Nu er 
den atter ved at forsvinde ved Solens vestlige rand og 
har således foreløbig overlevet mindst 1V 2 rotation af 
Solen. Det bliver spændende, om den dukker op for 
tredje gang. 

Det var utroligt spændende at efterforske en sag som 
denne, hvor en observatør beretter om en solplet set 
med det blotte øje. Det er formentlig første gang , vi i 
SUFOI har modtaget en sådan beretning. 

Efter modtagelsen af observationsberetningen og billederne. Efterfølgende meldte observatøren, som i øvrigt var 
blev Solen straks observeret og fotograferet den 5. februar meget nøjagtig med mange detaljer: 

2014 af SUFOI's Fotoafdeling som led i efterforskningen. 

Resultatet af fotograferingen ses ovenfor. Foto: Ole Henningsen 







Lad mig slutte af med at sige at jeg har det helt fint med jeres forklaring om en solplet. Jeg har som allerede tidligere 
skrevet, at jeg ikke troede det var en UFO. 

Jeg synes I har lagt et stort og fint arbejde i det, og det har været spændende at kunne videregive en observation. 
Næste gang er det en ufo :-) Fortsat godt arbejde. 


Løst og facts 

Af Ole Henningsen 



Stenen midt i fotoet th. dukkede pludselig op på et billede taget 12 Mars- 
dage senere end billedet tv. Hvor kom den fra? 

Flere medier kunne først på året berette om en mystisk sten, der pludselig 
var dukket op på et af de Mars-fotos, der af robotten Opportunity var 
optaget af Mars-overfladen og sendt til forskerne på Jorden. På et 
tilsvarende foto taget 12 Mars-døgn tidligere var stenen der ikke. 

De to billeder blev taget på hhv. sol 3528 og sol 3540 (hvor sol er antal 
Mars-dage efter Opportunitys ankomst til Mars). Stenen der er på størrelse 
med en knyttet hånd, har fået navnet Pinnacle Island. 

De første bud på mystikken var enten, at Opportunity selv med sine hjul 
havde smidt stenen over på dens nuværende placering, eller at der helt 
sensationelt skulle være landet en meteorit på stedet. Denne sidste teori 
var dog ikke særlig sandsynlig. 

Det er nu påvist, at stenen faktisk er en del af en større sten, 
som Opportunity har kørt på og kløvet, hvorefter en stump af stenen ved 
robottens egne kørselsaktiviteter er blevet kastet hen, hvor den nu er 
placeret. 

Det oplyste planetfysiker Morten Bo Madsen fra Mars-gruppen ved Niels 
Bohr Instituttet, Københavns Universitet, ved et velbesøgt møde om Mars 
arrangeret af Lollands Astronomiske Forening på Visual Climate Center i 



Holeby den 6. marts. 









Planetfysiker Morten Bo Madsen interviewes af HLTV på Visual Climate Center i Holeby efter 
foredraget med nyheder fra Mars. 

Foto: Ole Henningsen 

Læs mere: 

Astrofysiker Tina Ibsen i: 

http://planetariet. dk/artikel/mvstisk-sten-dukket-OD-D%C3%A5- 

marsPutm source=AstroNvt8tutnn cannpaian=269002a9bl- 

RSS EMAIL CAMPAIGN&utm medium=email8tutm term=0 d3f45f5000-269002a9bl-338981225 . 
http://www.dailymail.co.uk/sciencetech/article-2541383/Mystery-Mars-Rock-suddenly-appears-Opportunity-rover- 

leavinq-scientists-baffled.html . 

Links fra planetfysiker Morten Bo Madsen med aktuelle nyheder fra Mars kan ses på Lollands Astronomiske Forenings 
hjemmeside: 

http://www.lolland-astronomi.dk/ 

http://www.visualclimatecenter.com/ 


After Dark på Tycho Brahe Planetarium 

Vil du vide mere om astronomi og det univers, vi lever i? Eller vil du bare udvide din 
så tag til foredrag på Tycho Brahe Planetarium hver måned. 

Til foredragsrækken After Dark sættes fokus på forskellige astronomiske emner. 

Næste arrangement er 3. april 2014 med temaet 

Truslen fra rummet 


- og jagten efter andr e Solsystemer med liv 



Den 15. Februar 2013 blev atmosfæren over Sibirien ramt af et 
klippestykke på ikke mindre end 10.000 tons. Det udløste en 
eksplosion 30 gange kraftigere end Hiroshima bomben og 
forårsagede mange sårede i byen Chelyabinsk. 


horisont? 


Katastofer på lokalt og globalt plan 

Jorden rammes hvert år af ca. 75.000 tons materiale fra rummet. De meste af materialet opsmeltes i den øvre 
atmosfære, enkelte stykker falder som meteoritter og de - meget sjældne - større stykker forårsager af og til 
katastrofer på både lokalt og globalt plan. Nedslag på størrelse med det i Sibirien sker ca. 1 gang/århundrede. 











Er der andre solsystemer med liv? 

Ved at se på meteoritter og på steder i vores galakse, hvor der dannes liv, kan vi 
tegne et billede af Solsystemets oprindelse. Kombinerer vi data fra bl.a. astronomi og 
geologi, kan vi komme med et ret detaljeret bud på, hvordan Solsystemet blev skabt 
og måske et svar på, om der er andre solsystemer med mulighed for liv. 

Trusler mod jorden 

Du vil også høre om begivenheden i Sibirien og den trussel, som asteroider udgør mod 
Jorden. Hvad ved vi om den, og hvad gøres der for at imødegå den? 

Foredragsholder er Henning Haack, der er lektor ved Statens Naturhistoriske Museum, 
Københavns Universitet, og ansvarlig for den danske meteoritsamling. I forbindelse 
med foredraget vil der være lejlighed til at se nærmere på udvalgte meteoritter. 
Arrangementet begynder kl. 19:00 og har en varighed på 2 timer. 
Entrépris: kr. 99. Gratis for medlemmer af Tycho Brahe Planetarium. 

Billetter kan købes via 

http://var.ebillet.dk/simple/buy.listtt.aspx?act=Buy&.refno=7013&.orqno=193&sysno= 

3<buv=Drint 



|Foredragsholder; 
Henning Haack 
Lektor og forsker 
Statens Naturhistoriske 
Museum 


Konkurrence: 

Hvad skal missionen hedde? 



Til næste år, i 2015, skal den danske ESA-astronaut, Andreas Mogensen, på mission til Den Internationale Rumstation 
(ISS). Han træner lige nu i at flyve det russiske Soyuz-rumfartøj, som skal bringe ham og to andre astronauter de 400 
km op over Jordens overflade, hvor ISS er - men missionen mangler et navn. 

Andreas vil gerne have kreative forslag til et navn på sin 10-dages mission i rummet. Den tid, han tilbringer på ISS, vil 
fokusere på test og fremvisning af nye teknologier, som f.eks. ESAs beskyttende kropsdragt kaldet „Skinsuit", der er 
udviklet for at mindske rygsmerter. 

Andreas er uddannet ingeniør og har arbejdet på ESA-projekter som Swarm og på ubemandede Måne-missioner, før 
han blev udvalgt som astronaut i 2009. Han har rejst Jorden rundt under sin astronauttræning og har endog rejst under 
jorden. Som en del af ESAs underjordiske træningskursus tilbragte Andreas en uge i huler i Sardinien, Italien, og boede 
næsten en uge under havets overflade ved Floridas kyst i NASAs Seatest program. 

Som baggrundsinformation, der måske kan føre til et vindende navn, kan vi fortælle, at Andreas er glad for 
ekstremsport og videnskab: han dyrker rugby, basket, bjergbestigning og faldskærmsudspring, og når han er hjemme 
følger han med i det nyeste om astrofysik, exobiologi og evolution. 

ESAs astronautmissioner til det flyvende laboratorium i rummet har tidligere fået navne , som spiller på International 
Space Stations akronym (f.eks. PromISSe), eller har selv været akronymer (DAMA), eller bare enkelte ord (Volare, 
Futura). Der er ganske få regler for valg af navne, men så længe dit forslag er kort og ikke-copyrighted er chancen god 
for, at det er gyldigt. 

Konkurrencen er åben for borgere fra 
ESAs medlemslande . 

http://esa-astronaut.dk/konkurrence7utm source=AstroNvt&utm campaiqn=8al427a4a7- 

RSS EMAIL CAMPAIGN&utm medium=email&utm term=0 d3f45f5000-8al427a4a7-338981225. 












Ufoer på spil i april?? 



Nigel Watson fotograferet i november 2013, da han 
udgav „UFO Investigations Manual. UFO investigations from 
1982 to the present day". Nigel Watson har også skrevet 
den anbefalelsesværdige „r/fe Alien Deception, An 
Exploration of the Alien Abduction Phenomenon", som 
udkom i 2009. 

httD://www.sufoi.dk/ufo-mails/um-2014/um 14-171. oho . 

Billedkilde: Plymouth Herald 

Ufo-forfatteren Nigel Watson gør opmærksom på, at han på et forum for droneejere på hobbyplan har fundet planer for 
og opfordring til en omfattende verdensomspændende UFO-svindel i starten af april. 

Arrangørerne beder droneejere rundt omkring i verden om at sætte LED-lys på deres dronefly og flyve rundt med dem 
på et nærmere angivet tidspunkt den 5. april 2014. 

Nigel Watson, som fandt planerne, skriver at stuntet bliver kaldt The Big UFO Project. Oprindeligt var det planlagt til at 
skulle finde sted den 1. april, men datoen blev ændret, så det ikke det ikke virkede for oplagt. 

Det er planen at lancere dronerne kl. 08.00 lokal tid, og Watson siger, at der foreløbig er kommet tilsagn om medvirken 
fra deltagerne i USA, Storbritannien, Frankrig, Sydafrika og Holland. 

Hensigten var at skabe en verdensomspændende bølge af ufo-observationer i medierne, 
så er man da i det mindste advaret... 

http://www.openminds.tv/ufo-author-finds-plans-for-worldwide-ufo-hoax-april/26164 

Om droner med lys se eksempelvis disse videoer: 
http://www.voutube.com/watch?v=FL6PTN-bbro . 

http://www.voutube.com/watch?v=ShGI5rOK3ew 


Læs ufo-beretninger på www.ufo.dk 

Seneste indberetninger til SUFOI om ufo-oplevelser kan ses på www.ufo.dk under Observationer. 


Bliv medlem af SUFOI's Støttekreds 

i 2015 


- og vælg en bog 

Foreningen Skandinavisk UFO Information drives af frivillig og ulønnet arbejdskraft. Vores primære opgave er at give 
offentligheden seriøs information om ufomyten gennem ufo.dk og sekundært at registrere observationer af usædvanlige 
himmelfænomener. Du kan læse om SUFOI's formål og vision her . 

Du kan med et økonomisk bidrag på kr. 250 - og naturligvis gerne mere - gøre det muligt for os fortsat at drive ufo.dk 
og foretage undersøgelser af ufooplevelser. 

Vi håber, at rigtig mange vil fortsætte med at bakke op om vores arbejde ved at blive medlem af støttekredsen. 

Betaling kan foretages på girokonto 9 11 77 25 eller via netbank til konto 3113-9117725. Brug venligst kortkode 01 og 
anfør navn, adresse og bestillingsnummeret (fx B-075) på den ønskede, gratis titel. 

Som medlem af SUFOI's Støttekreds har du ingen forpligtelser over for foreningen. Støttebeløbet gælder for et år. 


UFO-Mail udgives af Skandinavisk UFO Information. 

© SUFOI 2014. Nyhedsmedierne kan, i henhold til ophavsretsloven og med tydelig kildeangivelse, bringe citater fra 
signerede artikler. Artikler må kun bringes i deres hele udstrækning efter skriftlig aftale med Skandinavisk UFO 
Information - SUFOI . Print og fotokopier af indhold fra UFO-Mail er belagt med Copydan-vederlag. 













